**Ca şi cum am împărţi aceeaşi inimă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Noi două trupuri albe topite-n călimara

Destinului ambiguu am ridicat povara

Acestei lumi corupte de demoni şi iluzii,

Am răsturnat guverne şi-am răspândit confuzii,

Dar unul pentru altul am fost dovada vie

Că nu e raţiune şi nici anatomie

Să ne separe visul... Iubirea mea, sub stern

Acelaşi cord măsoară un anotimp etern.

De necrezut e gândul că donator posibil

Aş mai găsi vreodată, doar tu eşti compatibil

Cu tot ce mă încântă, trăiesc în poezia

Care sfidează Iadul şi fiziologia.

- Suntem nebunii care trăiesc cu jumătatea

Din inima ce bate sfidând realitatea

Acestei lumi obscure ce nu mai știe sensul

Iubirii care-mbracă de veacuri universul.

Suntem dovada certă că nu e chirurgie

Să ne despartă visul, aceeași poezie

Ne-a așezat pe calea destinelor pereche

Într-o poveste nouă, și totuși, cât de veche

E veșnicia castă pe care-am construit-o,

Cu inima aceasta, în pieptul tău, iubito,

Palpit profund, anarhic, aprins, ireversibil,

Ți-s donator de suflet de-a pururi compatibil.

Liliana Trif Ioan Grigoraș